CELEX: 32015R0779
Language: hr
Date: 2015-05-20 00:00:00
Title: Uredba (EU) 2015/779 Europskog parlamenta i Vijeća od 20. svibnja 2015. o izmjeni Uredbe (EU) br. 1304/2013 u pogledu dodatnog iznosa početnog predfinanciranja koji se isplaćuje za operativne programe koji dobivaju potporu iz Inicijative za zapošljavanje mladih

21.5.2015   
            
            
               HR
            
            
               Službeni list Europske unije
            
            
               L 126/1
            
         UREDBA (EU) 2015/779 EUROPSKOG PARLAMENTA I VIJEĆA
   od 20. svibnja 2015.
   o izmjeni Uredbe (EU) br. 1304/2013 u pogledu dodatnog iznosa početnog predfinanciranja koji se isplaćuje za operativne programe koji dobivaju potporu iz Inicijative za zapošljavanje mladih
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 164.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskoga gospodarskog i socijalnog odbora (1),
   nakon savjetovanja s Odborom regija,
   u skladu s redovnim zakonodavnim postupkom (2),
   budući da:
   
               (1)
            
            
               S obzirom na trajno visoke stope nezaposlenosti mladih u Uniji, Inicijativa za zapošljavanje mladih osnovana je radi pružanja potpore mladim osobama koje nisu zaposlene, ne obrazuju se niti osposobljavaju, u najviše pogođenim regijama. Kako bi se osigurala brza reakcija u borbi protiv nezaposlenosti mladih, Uredbom (EU) br. 1303/2013 Europskog parlamenta i Vijeća (3) te Uredbom (EU) br. 1304/2013 Europskog parlamenta i Vijeća (4) utvrđene su odredbe kojima se omogućuje brža mobilizacija sredstava dodijeljenih Inicijativi za zapošljavanje mladih, uključujući, između ostalog, preuzimanje obveza za sva sredstva u prve dvije godine programskog razdoblja, mogućnost donošenja operativnih programa namijenjenih Inicijativi za zapošljavanje mladih prije nego što se sporazum o partnerstvu, kako je naveden u Uredbi (EU) br. 1303/2013, podnese Komisiji te prihvatljivost izdataka nastalih u odnosu na operacije u okviru Inicijative za zapošljavanje mladih od 1. rujna 2013.
            
         
               (2)
            
            
               Proračunska ograničenja s kojima se suočavaju države članice i nedostatak dostupnih sredstava u početnoj fazi programskog razdoblja prouzročili su značajna kašnjenja u provedbi Inicijative za zapošljavanje mladih. Uredbom (EU) br. 1303/2013 utvrđene su razine iznosa početnog predfinanciranja koji treba isplatiti kako bi se osiguralo da države članice imaju sredstva za pružanje potpore korisnicima od početka provedbe operativnih programa. Međutim, u kontekstu Inicijative za zapošljavanje mladih ti se iznosi smatraju nedovoljnima za osiguravanje potrebnih plaćanja korisnicima za provedbu operacija.
            
         
               (3)
            
            
               Radi rješavanja proračunskih ograničenja s kojima se države članice suočavaju u početnoj fazi programskog razdoblja te uzimajući u obzir potrebu hitnog rješavanja problema nezaposlenosti mladih i posebnosti Inicijative za zapošljavanje mladih, trebalo bi utvrditi odredbe koje bi dopunile Uredbu (EU) br. 1303/2013 kako bi se u 2015. povećala razina početnog predfinanciranja koje se isplaćuje za operativne programe koji dobivaju potporu iz Inicijative za zapošljavanje mladih. Kako bi se osiguralo da države članice imaju dovoljno sredstava za plaćanja korisnicima koji su odgovorni za provedbu operacija usmjerenih na smanjenje nezaposlenosti mladih, u 2015. bi za operativne programe koji dobivaju potporu iz Inicijative za zapošljavanje mladih trebalo isplatiti dodatni iznos početnog predfinanciranja iz posebnih sredstava dodijeljenih za Inicijativu za zapošljavanje mladih, kako bi se dopunili iznosi predfinanciranja koji se isplaćuju u skladu s Uredbom (EU) br. 1303/2013.
            
         
               (4)
            
            
               Kako bi se osiguralo da dodatni iznos početnog predfinanciranja bude iskorišten za trenutačnu provedbu Inicijative za zapošljavanje mladih, taj bi iznos trebalo nadoknaditi Komisiji ako doprinos Unije iz Inicijative za zapošljavanje mladih ne dosegne odgovarajuću razinu u zahtjevima za privremena plaćanja podnesenima Komisiji u roku od 12 mjeseci od stupanja na snagu ove Uredbe.
            
         
               (5)
            
            
               Kako bi se omogućila brza primjena mjera utvrđenih u ovoj Uredbi, ova bi Uredba trebala stupiti na snagu sljedećeg dana od dana objave u Službenom listu Europske unije.
            
         
               (6)
            
            
               Uredbu (EU) br. 1304/2013 trebalo bi stoga na odgovarajući način izmijeniti,
            
         DONIJELI SU OVU UREDBU:
   Članak 1.
   U Uredbi (EU) br. 1304/2013 umeće se sljedeći članak 22.a:
   
      „Članak 22.a
      Plaćanje dodatnog iznosa početnog predfinanciranja za operativne programe koji dobivaju potporu iz Inicijative za zapošljavanje mladih
      1.   Pored iznosa početnog predfinanciranja koji se isplaćuje u skladu s člankom 134. stavkom 1. točkom (b) Uredbe (EU) br. 1303/2013, u 2015. se isplaćuje i dodatni iznos početnog predfinanciranja iz posebnih sredstava dodijeljenih za Inicijativu za zapošljavanje mladih za sve operativne programe koji dobivaju potporu iz Inicijative za zapošljavanje mladih, bez obzira na oblik mehanizma programiranja u skladu s člankom 18. ove Uredbe, kako bi se početno predfinanciranje iz posebnih sredstava dodijeljenih Inicijativi za zapošljavanje mladih povećalo na 30 % (‚dodatni iznos početnog predfinanciranja’).
      2.   Za potrebe izračuna dodatnog iznosa početnog predfinanciranja odbijaju se iznosi koji se isplaćuju iz posebnih sredstava dodijeljenih za Inicijativu za zapošljavanje mladih za operativni program u skladu s člankom 134. stavkom 1. točkom (b) Uredbe (EU) br. 1303/2013.
      3.   Ako do 23. svibnja 2016. države članice ne podnesu zahtjeve za privremena plaćanja u kojima doprinos Unije iz Inicijative za zapošljavanje mladih iznosi najmanje 50 % dodatnog iznosa početnog predfinanciranja, one nadoknađuju Komisiji cijeli iznos dodatnog početnog predfinanciranja isplaćen u skladu sa stavkom 1. Ta nadoknada ne utječe na doprinos iz posebnih sredstava dodijeljenih za Inicijativu za zapošljavanje mladih za predmetni operativni program.”
   
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Strasbourgu 20. svibnja 2015.
      
         
            Za Europski parlament
         
         
            Predsjednik
         
         M. SCHULZ
      
      
         
            Za Vijeće
         
         
            Predsjednica
         
         Z. KALNIŅA-LUKAŠEVICA
      
   
   
      (1)  Mišljenje od 18. ožujka 2015. (još nije objavljeno u Službenom listu).
   
      (2)  Stajalište Europskog parlamenta od 29. travnja 2015. (još nije objavljeno u Službenom listu) i odluka Vijeća od 19. svibnja 2015.
   
      (3)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006. (SL L 347, 20.12.2013., str. 320.).
   
      (4)  Uredba (EU) br. 1304/2013 Europskog parlamenta i Vijeća od 17. prosinca 2013. o Europskom socijalnom fondu i stavljanju izvan snage Uredbe Vijeća (EZ) br. 1081/2006 (SL L 347, 20.12.2013., str. 470.).